
הכנסת העשרים
מושב שני
<פרוטוקול מס' 259>
מישיבת ועדת הכספים
יום שני, כ"ב בשבט התשע"ו (01 בפברואר 2016), שעה 11:25
<סדר-היום:>
<מצוקת מפעל תעשיות מתכת מושב שתולה בע"מ ומניעת סגירתו>
נכחו:

<חברי הוועדה:> 
משה גפני – היו"ר
איתן ברושי

יצחק וקנין

אורן אסף חזן

אלי כהן

מיקי רוזנטל
<מוזמנים:>
	רן קיויתי
	–
	מנהל הסוכנות לעסקים קטנים ובינונים, משרד הכלכלה והתעשייה

	אסף גרינוולד
	–
	מנהל תחום בכיר, מרכז ההשקעות, משרד הכלכלה והתעשייה

	אודי רמר 
	–
	ראש מטה מנכ"ל, משרד האוצר

	מיכאל רבזין
	–
	רכז משרדים כלכליים בחשב הכללי, משרד האוצר

	עידו סופר
	–
	אגף תקציבים, משרד האוצר

	טלי ארפי-כהן
	–
	עו"ד, משרד האוצר

	יהונתן לוי
	–
	עו"ד, משרד האוצר

	גילה בן בסט
	–
	ראשת היחידה הכלכלית, משרד הביטחון

	דוד דהאן
	–
	יו"ר ודובר הארגונים החברתיים בכנסת

	צבי לביא
	–
	Ynet


לרשימת השדלנים שנכחו בדיון – ראו בקישור זה.
<ייעוץ משפטי:>
שגית אפיק
אייל לב-ארי
<מנהל הוועדה:>
טמיר כהן
<רישום פרלמנטרי:>
רונית יצחק
<מצוקת מפעל תעשיות מתכת מושב שתולה בע"מ ומניעת סגירתו>
<היו"ר משה גפני:>
אני מתכבד לפתוח את הישיבה. אעשה את זה בקצרה. אני מבקש להגיד לוועדה שלא הכרתי קודם את הנושא הזה. התקשר אלי בעל המפעל – זה דומה ל"פרי גליל" – וממש בכה בטלפון. אני מלומד ניסיון בעניין הזה שפעמים רבות כשאתה מציף את הבעיה, מעבר לנושא עצמו – בגלל שהוא אמר לי שלא עונים לו לטלפונים, הוא אמר לי כל מיני דברים שנאמרו מתוך כאב. התלבטתי ביני לבין עצמי האם לעשות עם זה משהו, כן או לא, או לחכות, לנסות להתקשר אליכם – מה שעשיתי ב"פרי גליל", מה שעשיתי במפעלים אחרים. עשיתי את החשבון, מה יכול לקרות - אשים את זה על סדר-היום, ואז גם הבעיה תוצף, גם יימצא פתרון, גם יש את הקרן למפעלים במצוקה שעומד לפני פתרון. 
ואני שמח שבסופו של דבר בעצם הבעיה נפתרת. אמרו לי גם ממשרד האוצר, ואמרו לי גם מהמשרד שלכם, שבעצם הבעיה נפתרת. אמר לי גם עכשיו אבי ניסנקורן, אבל גם שמעתי את זה ממשרד האוצר, שמעתי את זה גם ממשרד הכלכלה, גם דיברתי עם המנכ"ל - חתמו על הקול קורא של הקרן לעסקים במצוקה, שאנחנו עשינו אותה בשעתו מכסף של העובדים. ואם אכן הקרן למפעלים במצוקה קמה, אני מברך אתכם. אני מברך את משרד האוצר, אני מברך את משרד הכלכלה, אני מברך את ההסתדרות, אני מברך את כולם, את כל אלה שעסוקים בעניין הזה, בגלל שזאת קרן רצינית. ואם אכן זה פותר את הבעיה של שתולה, שאלו שלושה מפעלים - - - 

<איתן ברושי (המחנה הציוני):>
אתה רוצה לשמוע את האוצר אם הוא פותר את הבעיה? או שנשמע את בעלי המפעל?
<היו"ר משה גפני:>
לא. חתמו על הקרן, אמר לי עכשיו ניסנקורן.
<שגית אפיק:>
חתמו על הקרן, לא על הקול קורא.
<איתן ברושי (המחנה הציוני):>
אה, זה לא אומר שזה פותר לכולם?
<היו"ר משה גפני:>
נכון.
<שגית אפיק:>
לקול קורא יש קריטריונים.

<היו"ר משה גפני:>
על כל פנים נאמר לי – אתה יודע מה, למה נאמר לי, קיויתי, תגיד.
<איתן ברושי (המחנה הציוני):>
נשמע אותו.

<רן קיויתי:>
אחדד. מסמך הבנות בין ארבעת הגופים, שהם אלה שנקבעו בחוק כגופים שבעצם מפעילים או מקימים את הקרן, נחתם: משרד האוצר, משרד הכלכלה, התעשיינים וההסתדרות. המסמך הזה נחתם היום בבוקר, והוא בעצם קובע את הכללים. המסמך מדבר על שני סוגים של מסלולים - מסלול שהוא עם משקיע חיצוני, ומסלול שהוא ללא משקיע חיצוני. ואני מקווה שבאמת ברגע שהעסק הזה יתחיל לפעול, אז הוא יוכל לתת פתרונות לאו דווקא לשתולה, אלא באופן כללי למפעלים במצוקה.

<היו"ר משה גפני:>
כמה זמן עד שיימצא? בגלל שהם אמורים להיות בבית-משפט.

<רן קיויתי:>
הקול קורא בתהליכים של גיבוש בלשכה המשפטית של משרד הכלכלה, של הסוכנות לעסקים קטנים ובינוניים, ואמור תוך שבוע וחצי להתפרסם. זה קול קורא שמבוסס על המסמך הזה, כי המסמך הזה היה צריך ראשית כול להיחתם, וממנו יכולה לצאת איזושהי הוראת מנכ"ל שהיא פומבית. הוא תוך שבוע וחצי יתפרסם. 
<היו"ר משה גפני:>
מה עושים כדי שהם לא ייפלו בינתיים באותם ימים ספורים שעליהם אתה מדבר? 

<רן קיויתי:>
תראה, דיברתי עם שתולה. אחד, אני מבין שהם עומדים בהוראות הקול קורא באופן כללי.

<היו"ר משה גפני:>
כן.

<רן קיויתי:>
לא עשינו עדיין בדיקה שאומרת שהם זכאים או לא זכאים, כמובן, אבל באופן עקרוני בדקתי את הנושא, הם יכולים לגשת לקרן הזאת. יש להם מסלול של משקיע, יש להם משקיע שמעוניין להשקיע. כרגע הם צריכים להגיע לבית-משפט, ממש היום או מחר. מה שנעשה, מסמך ההבנות הזה שנחתם, נפרסם אותו, הם יוכלו להראות אותו לבית-המשפט, ולבקש ארכה לסיום תהליך של הבראת המפעל. וברגע שנוציא את הקול קורא, הם כבר יוכלו על סמך אותו מסמך הבנות להגיש את המסמכים. 

<היו"ר משה גפני:>
איתן, למה לפי דעתך - - - 

<איתן ברושי (המחנה הציוני):>
אני מציע לברך על האינפורמציה, אבל לא לקחת אותה יותר מדי ברצינות. אני מציע לטפל בהם בכלים שאתה חשבת, ולמפעל הבא שזה יהיה מתאים. למפעל הזה זה לא מתאים, לוח הזמנים שלהם הרבה יותר קצר מלוח הזמנים, ואני לא חושב שהם יעמדו בלוח הזמנים. אני גם לא מכיר את הנציג שמדבר, לא יודע מה הסמכות.
<היו"ר משה גפני:>
קיויתי, מה? זה לא? 

<איתן ברושי (המחנה הציוני):>
רגע, אמרתי שאני לא מכיר. לא יודע מה הסמכות שלו.

<היו"ר משה גפני:>
הוא המנהל של העסקים הקטנים.

<איתן ברושי (המחנה הציוני):>
הוא המנהל, אבל בדרך כלל האוצר לא מוותר על כך שגם הוא יהיה מעורב.
<טמיר כהן:>
האוצר פה.
<איתן ברושי (המחנה הציוני):>
אני יודע. לכן, אני מציע לתת פתרון למפעל הזה, אני מכיר אותו, הוא יושב ביותר מאתר אחד.

<היו"ר משה גפני:>
כן, הוא נמצא בשתולה, בגורן ובמעלות.

<איתן ברושי (המחנה הציוני):>
גם בגורן, גם בשתולה, גם במעלות, והוא מעסיק עשרות עובדים, והוא על הגבול. 
<היו"ר משה גפני:>
כן, למעלה מ-100 עובדים.
<איתן ברושי (המחנה הציוני):>
והם כבר תקופה ארוכה בקשיים. אני לא מציע לתת כדורים נגד כאב ראש למי שיש מחלה יותר קשה.
<היו"ר משה גפני:>
איתן, תודה. חבר הכנסת וקנין.
<יצחק וקנין (ש"ס):>
מאחר שזה בתחום המועצה האזורית שלי, ושכן שלי גם, אני מכיר את המפעל, מכיר את בעלי הבית, מכיר את המצוקה. המצוקה הזאת, הם מושכים אותה כבר תקופה ארוכה. אני קצת חושש, אגיד לכם ממה, מאחר שאני זוכר את התאריך של "פרי גליל", גם אז אני חושב שיושב-ראש הוועדה יצא מגדרו, גם בסיור שהיינו שם, מה לא עשינו.
<היו"ר משה גפני:>
לא סיור, הייתה ישיבה של הוועדה במפעל בחצור הגלילית.
<יצחק וקנין (ש"ס):>
נכון, בתוך המפעל בחצור, וגם אז היו כאלו מהלכים שהלכנו קדימה וחזרנו אחורה, והפתרון לא נמצא. ואני חושש שנאמרים פה דברים, אבל אני לא בטוח שנגיע לאיזה קצה שכן יהיה סיוע למפעל הזה. 

<איתן ברושי (המחנה הציוני):>
למפעל הזה.
<יצחק וקנין (ש"ס):>
ואני אומר לכם, חבר'ה, אנחנו נמצאים באחד האזורים שכמעט ואין בהם מקומות עבודה. כל מפעל כזה שנסגר זה מצב בלתי חוזר לאותם אנשים שמגיעים – אני לא מדבר על בעלי הבית שהם עצמם רואים שכל עמלם, כל יגעם הלך לריק – אותם פועלים שמשתכרים יום-יום ומקבלים את הפרנסה שלהם מהמפעלים, וכולכם מכירים את האזור, קו העימות. המפעל הראשי, רבותי, זה 100 מטר מהגבול, זה לא איזה מקום במרכז הארץ. 

ולכן, אני חושב שהייתי רוצה שבאמת אולי יהיה איזה מעקב אחרי ההחלטות פה, שלא נאמר - - - 

<איתן ברושי (המחנה הציוני):>
אבל יש לו כלים משלו.
<מיקי רוזנטל (המחנה הציוני):>
אני אגיד משפט אחד.

<היו"ר משה גפני:>
משפט. תודה, יצחק. בבקשה, מיקי.

<מיקי רוזנטל (המחנה הציוני):>
אנחנו שבעי ניסיון, לצערי, זאת אומרת, כשמשרד הכלכלה אומר שהוא יבוא לבדוק, הוא בודק את זה רק בפרמטרים כלכליים. והניסיון היה במפעל "מגבות ערד" שאמרו: נבדוק את האפשרות שלו; במפעל בשדרות שעסק בצביעת בדים, אותו דבר, אותו תהליך. 
<איתן ברושי (המחנה הציוני):>
כן.
<מיקי רוזנטל (המחנה הציוני):>
היה אותו תהליך, ובסוף הסתבר שכלכלית זה לא כדאי, אבל יש עוד פרמטרים בעולם.

<היו"ר משה גפני:>
נכון.

<מיקי רוזנטל (המחנה הציוני):>
במדינת ישראל יש עוד פרמטרים חשובים ביותר: למשל, הסמיכות לגבול; למשל, התעסוקה בפריפריה; למשל, כמה זה יעלה למדינה אם המפעל הזה ייסגר בדמי אבטלה וכו' - את זה משרד הכלכלה לא רואה. הוא רואה רק מנקודת מבטו. ולכן, חשוב מאוד שהעניין הזה ייראה בראייה מערכתית. ורק הוועדה הזאת או גורם אחר יכול לראות את זה בראייה מערכתית. ולכן, עם כל הכבוד והרצון הטוב, ונדמה לי שיש רצון טוב, זה לא מספיק.
<היו"ר משה גפני:>
לפני שאני נותן לכם – דקה, אני מאפשר – אני רק רוצה להגיד לחברים, יש הבדל בין הסיפור הזה לבין הסיפור של "פרי גליל". ההבדל הוא שב"פרי גליל" הייתה בעיה הרבה יותר חמורה. למה? מכיוון שבא משרד האוצר ובא משרד הכלכלה, השרים, ואמרו: אין לנו יכולת לעזור לו. כאן המצב הוא הפוך, המצב הוא שמשרד האוצר אומר: אני הולך לעזור לו. משרד הכלכלה אומר: אני הולך לעזור לו. המציאות הזאת שבה חתמו היום על הקרן – אבי ניסנקורן התקשר אלי מקודם, הוא אומר: חתמנו על הקרן. יש קרן לעסקים במצוקה ששלושתם אומרים, הגורמים העוסקים בעניין, המפעל הזה - - -
<איתן ברושי (המחנה הציוני):>
כמה זמן יש למפעל אורך נשימה?
<היו"ר משה גפני:>
רגע, המפעל הזה יעמוד בקריטריונים ויקבל את הסיוע מהקרן למפעלים במצוקה, ואני יודע שזה ייקח זמן. אמר קויתי מקודם, תיכף נשמע את משרד האוצר, הוא אמר: אם הקריטריון הזה שהבוקר חתמנו, ניתן להם ללכת, אנחנו בעצמנו, נכון אמרת, קיויתי?
<רן קיויתי:>
אמרתי שאנחנו נפרסם את המסמך כך שהם יוכלו לקחת אותו לבית-משפט. 

<היו"ר משה גפני:>
שהם יוכלו לקחת אותו לבית-המשפט ויבקשו ארכה. אין לנו כלי אחר. יש לנו כלי אחד: הכלי הוא שאם חס וחלילה התוכנית הזאת לא יוצאת לפועל, אנחנו מכנסים את הוועדה, יכול להיות שניסע לשתולה, מה שעשיתי ב"פרי גליל". 
<מיקי רוזנטל (המחנה הציוני):>
יכול להיות שצריך.
<היו"ר משה גפני:>
אני מקווה ומתפלל להשם שלא נצטרך להגיע לזה.
<איתן ברושי (המחנה הציוני):>
כמה זמן אתה נותן להם?

<היו"ר משה גפני:>
הוא אמר. בבקשה, תאמר.

<איתן ברושי (המחנה הציוני):>
בעשרה ימים זה יכול להיגמר?
<היו"ר משה גפני:>
בבקשה. זה פרק זמן קצר.

<רן קיויתי:>
שבועיים.

<אודי רמר:>
באמת הקרן נחתמה, רק אוסיף שנשיא התאחדות התעשיינים גם חתום על המסמך.

<היו"ר משה גפני:>
כן. שכחתי להגיד את שמו גם כן, נכון.

<אודי רמר:>
אז ארבעת הגורמים חתומים. 
<היו"ר משה גפני:>
ומשרד האוצר, שלא אטעה בפעם הבאה. 
<אודי רמר:>
משרד האוצר, משרד הכלכלה, ההסתדרות והתעשיינים. 

<היו"ר משה גפני:>
אז משרד האוצר, משרד הכלכלה, ההסתדרות והתעשיינים, יפה.

<אודי רמר:>
זאת הסכמה שהגענו אליה יחד. לעניין הקריטריונים - הקריטריונים הם לא כלכליים בלבד, או יותר נכון, יש התייחסות והעדפה לפריפריה. 

<היו"ר משה גפני:>
ליישובי גבול זה ממש קריטי, מה שהעלו קודם. 

<אודי רמר:>
בדיוק. ליישובי גבול, לפריפריה, להעסקת עובדים, לעסקים במצוקה, וספציפית במצוקה שאין להם יכולות לגייס כספים ממקורות אחרים. יש את הדגשים האלה. 

<שגית אפיק:>
הדגשים האלה כולם יהיו בקול קורא?

<רן קיויתי:>
כן. הם כולם במסמך ההבנות.
<אודי רמר:>
כן.

<שגית אפיק:>
כשזה יתפרסם נוכל לראות את זה. 

<רן קיויתי:>
שבועיים.

<אודי רמר:>
דבר ראשון, המסמך החתום יפורסם, ואת המסמך הזה משרד הכלכלה - - -
<היו"ר משה גפני:>
קיויתי, רצית להוסיף משהו?

<רן קיויתי:>
מה שרציתי להגיד, אחד, הייתי אתו בקשר, עם רוני, אני בקשר אתו איזה תקופה.

<היו"ר משה גפני:>
רוני חתן.

<רן קיויתי:>
כן. ניסינו לעזור לו בכל מיני דרכים. משרד הכלכלה דרך מרכז השקעות – יש מענקים שהמפעל הזה קיבל ולא עמד בתנאים, והיה אמור להחזיר את הכסף, והמשרד בעצם ויתר לו על ההחזרים של הכסף, שלא יכניסו אותו לבעיות עוד יותר קשות שהוא נמצא בהם כבר היום. היום הכלי היחידי שאנחנו יכולים בעצם לעזור למפעל כזה זה דרך הקרן הזאת למפעלים במצוקה. בשיחות שלי אתו הוא אמר שיש לו משקיע.

<היו"ר משה גפני:>
נכון.

<רן קיויתי:>
המסמך שנחתם מדבר על שני סוגים של מסלולים: מסלול עם משקיע ומסלול בלי משקיע. מסלול עם המשקיע - בעצם אנחנו מקבלים את ה- diligenceשעשה המשקיע. ולכן, ההליכים הביורוקרטיים בתוך הממשלה, שדיברו עליהם פה – שהם יכולים להיות לפעמים הליכים מאוד בעייתיים, אנחנו כולנו מכירים את זה – ההליכים הביורוקרטיים בתוך מסמך ההבנות כתובים ככה שהם כמעט ולא קיימים.
<היו"ר משה גפני:>
מתי תפרסמו את הקול קורא?
<רן קיויתי:>
אמרתי, המסמך נחתם היום, אנחנו תוך שבוע וחצי נפרסם את הקול קורא. 
<היו"ר משה גפני:>
אתם יכולים אולי לזרז את ההליכים פה ספציפית? 

<רן קיויתי:>
שבוע וחצי זה ממש הזירוז. תקשיב, זה לא קבועי זמן כאלה. זה לא עובד אף פעם בקבועי זמן כאלה. 
<קריאה:>
חודשיים-שלושה.

<רן קיויתי:>
הסיפור הזה לוקח זמן, הוא עבודה משפטית שלוקחת זמן. מאחר שידענו שיש פה בעיות, ויהיה פה - - -

<היו"ר משה גפני:>
אלי, אתה רוצה להגיד משהו בעניין הזה?

<אלי כהן (כולנו):>
לא.
<רן קיויתי:>
הבנו שיהיו פה בעיות של לוחות זמנים, והתחלנו לכתוב את המסמך המשפטי עוד לפני שמסמך ההבנות נחתם, ולכן נעמוד בשבוע וחצי.
<היו"ר משה גפני:>
כן, אדוני.
<אסף גרינוולד:>
אני רוצה להתייחס. קודם כול, נחום התנצל שהוא לא יגיע. רק בקשר לדברים של מיקי רוזנטל - אני רוצה לומר שמרכז ההשקעות נתן שלוש תוכניות לחברה, ונתן לה מענקים במעל 5 מיליון שקלים. בכל הוועדות כמובן שהייתה התייחסות למיקום של החברה, שהיא סמוכת גבול, ולהעסקת עובדים. זאת ועדה שדנה, ובדברים שהחוק מחייב אותנו הלכנו לפי החוק, אבל הופעל מלוא שיקול הדעת על מנת לעזור לחברה. 

<היו"ר משה גפני:>
משרד הביטחון, בבקשה. אתם הרי גם מספקים לשתולה עבודה. 
<איתן ברושי (המחנה הציוני):>
משלמים בשוטף ועוד 30.
<היו"ר משה גפני:>
כן, בבקשה, בקצרה אם אפשר.

<גילה בן בסט:>
אנחנו מספקים לו עבודה, הוא לצערנו לא כל כך מספק את המוצרים. 

<היו"ר משה גפני:>
אבל הוא מוכן לספק, הוא דיבר אתי ביום חמישי.

<גילה בן בסט:>
אשמח.

<היו"ר משה גפני:>
אז מה את רוצה לומר?

<גילה בן בסט:>
בעיקרון, לכל מה שהוא סיפק והגיש חשבוניות שילמנו מיידית, לא חיכינו את ה-60 יום. יש לו עוד הזמנות של 2.2 מיליון שהוא היה צריך לספק אותן ב-15, אם הוא יספק אותן, נוכל לשלם מיידית.
<היו"ר משה גפני:>
זה כנראה הולך לקרות.

<גילה בן בסט:>
בשמחה.

<היו"ר משה גפני:>
תודה רבה. רבותי, אני רוצה לסכם את הדיון. אני מברך את הממשלה ואת ההסתדרות ואת התעשיינים, ובראשם את שר האוצר, שבזמנו – בקדנציות הקודמות זה לא היה – נחתמה הקרן לעסקים במצוקה, שזה חשוב כשלעצמו, לאו דווקא לגבי המפעלים הללו. אלו שלושה מפעלים בגבול הצפון שנמצאים בבעיה, והנושא הזה כנראה יפתור את הבעיה, מה שלא היה ב"פרי גליל". ב"פרי גליל" לא הייתה הקרן לעסקים במצוקה, לא היה פתרון, היה צריך לשנות כללים – קיויתי, היית אז? 

<רן קיויתי:>
כן.
<היו"ר משה גפני:>
היה גם בג"ץ על זה, נדמה לי.

<רן קיויתי:>
נכון.

<היו"ר משה גפני:>
בסדר. אבל עמדתם בבג"ץ. ומה שיותר חשוב מהבג"ץ זה שהמפעל עובד, מפעל עוגן בחצור הגלילית, ועוד פתחו אגף נוסף, אז אתם יכולים להשתבח בעניין הזה ששיניתם את הכללים. היום יותר קל, בגלל שהיום לא צריך לשנות כללים. הבוקר הקול קורא נחתם. 

אני מוסיף את תרומתה הצנועה של ועדת הכספים לתוך המכלול של הדברים האלה, ואני מודיע שאם חס וחלילה תקרה תקלה וכתוצאה מזה תהיינה בעיות, אנחנו נתכנס כאן מחדש, או שנתכנס בשתולה. אנחנו לא יכולים להסכים, ואתם לא יכולים להסכים, ולכן עשיתם במהירות את מה שהיה נדרש לעשות הרבה זמן, את הקרן הזאת. אנחנו מדברים על יישובים שהם יישובי גבול, בגבול הצפון, מדובר על למעלה מ-100 עובדים – כמו שאמר חבר הכנסת וקנין – שלא יהיה להם מקום עבודה אחר. אני מברך אתכם על כך. הישיבה נעולה. 

<הישיבה ננעלה בשעה 11:38.>

